| "Cicciolina"Erika Vikman |
| --- |
| Singlen "Cicciolina" kansikuva |
| Singlen tiedot |
|  Albumilta | *Erika Vikman* |
|  Julkaistu | 27. tammikuuta 2020 |
|  Tekijä(t) | säv. Janne Rintala & Mika Laakkonen, san. Janne Rintala, Erika Vikman & Saskia Vanhalakka, sov. Mika Laakkonen & Janne Rintala |
|  Tuottaja(t) | Mika Laakkonen |
|  Tyylilaji | suomidisko |
|  Kesto | 02.59 |
|  Levy-yhtiö | Warner Music Finland, Mökkitie Records |
| Listasijoitukset |
| Suomi Singlelista: 5.  Suomi Radiosoitto: 16. |
| Erika Vikmanin muut singlet |
| "Jos osaisin sanoa ei"2017 | "Cicciolina"2020 | "Syntisten pöytä"2020 |

**Cicciolina** on suomalaislaulaja Erika Vikmanin vuonna 2020 julkaistu musiikkikappale, joka sijoittui samanvuotisessa Uuden Musiikin Kilpailussa toiseksi. "Cicciolinan" ovat säveltäneet Janne Rintala ja Mika Laakkonen, ja sen sanoittajat ovat Rintala, Vikman ja Saskia Vanhalakka. Kappale on nimetty italialaisen pornonäyttelijän ja poliitikon Cicciolinan mukaan, ja se kertoo vahvoista naisista.

"Cicciolina" oli Vikmanin uran läpimurtokappale. Se nousi Suomen virallisen listan viidenneksi, striimasi platinaa, keräsi paljon katselukertoja YouTubessa ja herätti huomiota myös ulkomailla. "Cicciolina" on mukana Vikmanin vuonna 2021 julkaistulla esikoisalbumilla.

Työstö
------

"Cicciolinan" sävelsivät Janne Rintala ja Mika Laakkonen, sanoittivat Rintala, Vikman ja Saskia Vanhalakka sekä sovittivat Laakkonen ja Rintala. Laakkonen myös tuotti kappaleen. Rintala ja Laakkonen kuuluvat Mökkitie Recordsiin, joka on tunnettu erityisesti Arttu Wiskarin levy-yhtiönä. Sanoitukseen osallistunut Vanhalakka on aiemmin kirjoittanut Vikmanille muitakin kappaleita. "Cicciolinan" sanoitus on suomenkielinen, ja kappaleen pohjavire omaksuttiin Kikalta.

Kappaleen aihe keksittiin, kun Vikman näki dokumentin italialaisesta pornonäyttelijästä ja poliitikosta Cicciolinasta. Myös kappaleen teossa mukana olleet Rintala ja Laakkonen kiinnostuivat hänen hahmostaan. Cicciolina aloitti uransa muiden mielipiteistä välittämättä 1970-luvun katolisessa ja konservatiivisessa Italiassa, ja hän on uransa aikana herättänyt mielipiteitä. Kappale ei kuitenkaan kerro suoraan Cicciolinasta, vaan yleisesti rohkeista naisista.

Vikmanin mukaan "Cicciolina" on feministinen sanoma siitä, että nainen voi elää rohkeasti muiden mielipiteistä välittämättä. Kappale kannustaa myös ihmisiä olemaan vapaita ja riettaita ja siten nauttimaan elämästään. Kappaleen yhtenä sanomana on, etteivät rohkea naisellisuus ja feminismi sulje toisiaan pois.

> »Katsoin dokumentin Cicciolinasta ja vaikutuin hänestä kovasti. Minua on aina kiinnostanut voimakkaat, ristiriitaiset naishahmot. Nainen saa olla omaehtoinen ja tavallaan itse objektisoida itsensä. Cicciolina on hyvin inspiroiva tyyppi. Tykkään erotiikan ja politiikan yhdistelmästä tähän harmaaseen maailmaan.»   
> (Erika Vikman)
> 
>

Tyyli
-----

Ylen toimittaja Anni Gullichsenin mukaan "Cicciolina" edustaa vuoden 2020 Uuden Musiikin Kilpailun rohkeinta linjaa. Gullichsen kuvaa kappaletta "reippaaksi suomidiskoksi, jossa seksuaalista vapautta ei piilotella". Gullichsenin mukaan siinä kuuluvat menneiden vuosikymmenten sekä Kikan vaikutus. Myös *Iltalehden* Mari Pudas vertasi kappaletta Kikkaan ja menneiden aikojen suomidiskoon, kuten Einiin. Ylen Anton Vanha-Majamaan mukaan "Cicciolina" on "hömppäpopin taidonnäyte ja voimalaulu", joka muistuttaa Kikkaa ja Frederikiä.

Julkaisu ja vastaanotto
-----------------------

"Cicciolina" julkaistiin virallisesti 27. tammikuuta 2020. Sen musiikkivideo oli kuitenkin muutamaa päivää aiemmin vuotanut venäläisen VK-sivuston Eurovision Artists Updates -ryhmään.

Kappale herätti huomiota myös Suomen ulkopuolella, ja "Cicciolinasta" ladattiin YouTubeen reaktiovideoita. Facebookin Euroviisut-ryhmässä "Cicciolina" jakoi mielipiteet voimakkaasti. Vikman on sanonut saaneensa kappaleesta positiivisen vastaanoton lisäksi vihaista palautetta, kuten huorittelua ja raiskausuhkauksia.

"Cicciolina" oli Vikmanin uran läpimurto, ja se viimeistään teki hänestä kuuluisan Suomessa. Kappale nousi Suomen viralliselle singlelistalla korkeimmillaan viidenneksi. Radiosoittolistalla kappale oli korkeimmillaan sijalla 16. "Cicciolinaa" oli 18. helmikuuta mennessä kuunneltu Spotifyssa yli miljoona kertaa. Elokuuhun mennessä se oli striimannut platinaa. YouTubessa kappaleen musiikkivideota oli kahden ensimmäisen päivän aikana katsottu yli 200 000 kertaa. Miljoonan katselun raja ylittyi kuukaudessa. Kappaleen suuren suosion vuoksi Vikman ja hänen lauluntekijätiiminsä tekivät pian samantyylisen kappaleen "Syntisten pöytä".

*Iltalehden* Mari Pudas antoi arvostelussaan "Cicciolinalle" täydet kolme leijonaa. Hän kehui kappaleen kertosäettä erittäin tarttuvaksi, mutta epäili, ymmärretäänkö suomenkielistä sanoitusta ulkomailla. Ylen Anton Vanha-Majamaa uskoi, ettei "Cicciolina" voita Uuden Musiikin Kilpailua, koska yleisön lisäksi puolet äänistä antaa kansainvälinen raati, jolle "suomenkielinen seksihumppa tuskin edustaa Eurovision Song Contestia". Hän sanoi uskovansa, että euroviisuissa kappaleelle "kävisi todennäköisesti Kojot" ja kappale menestyisi heikosti.

"Cicciolina" julkaistiin myös Vikmanin esikoisalbumilla elokuussa 2021.

Uuden Musiikin Kilpailu
-----------------------

*Pääartikkeli: Uuden Musiikin Kilpailu 2020*
"Cicciolina" oli 7. maaliskuuta 2020 järjestetyn Uuden Musiikin Kilpailun ennakkosuosikki. Kilpailussa valittiin Suomen edustaja samanvuotiseen Eurovision laulukilpailuun Rotterdamiin. Vikman esitti "Cicciolinan" kilpailun toisena kappaleena. Hän oli pukeutunut vaaleanpunaiseen vartalonmyötäiseen lateksipukuun sekä päähineeseen. Lavalla oli myös pyrotekniikkaa, kaksi karhuksi pukeutunutta tanssijaa sekä vaaleanpunaiset kuusenmuotoiset lavasteet.

Kappale sijoittui kilpailun toiseksi. Se sai 157 pistettä ja hävisi Aksel Kankaanrannan "Looking Backille" 13 pisteellä. "Cicciolina" sai eniten pisteitä yleisöltä (99), mutta vasta kolmanneksi eniten kansainvälisiltä raadeilta (58). Täydet 12 pistettä se sai Britannian ja Espanjan raadeilta. Raatien pisteet määrittivät 50 prosenttia kokonaispistemäärästä.

Eurovision laulukilpailu 2020 lopulta peruttiin koronaviruspandemian vuoksi.

Listasijoitukset
----------------

| Lista | Korkein sijoitus | Nousu listalle | Lähde |
| --- | --- | --- | --- |
| Suomi Singlelista | 5. | 6/2020 |  |
| Suomi Radiosoitto | 16. | 11/2020 |  |

Lähteet
-------

1. 1 2  Martikainen, Linda: Erika Vikmanin Cicciolina-kappale on tehty aikuisviihdetähden kunniaksi: "Tykkään erotiikan ja politiikan yhdistelmästä" *Seura*.  31.1.2020. Viitattu 1.9.2021.
2. 1 2 3  UMK20 Erika Vikman: Cicciolina *Yle Areena*.  27.1.2020. Viitattu 28.1.2020.
3. 1 2 3 4  Gullichsen, Anni: Erika Vikmanin Cicciolina on voimalaulu pelottomuudesta ja rohkeasta riettaudesta *Yle*.  27.1.2020. Viitattu 28.1.2020.
4. 1 2 3  Myllymäki, Iiro: Erika Vikmanin kohuttu UMK-biisi julki, jakoi mielipiteet rajusti - kuuntele *Voice.fi*.  27.1.2020. Viitattu 28.1.2020.
5. 1 2 3  Pudas, Mari: Kommentti: Nyt rävähti! Erika Vikmanin rietas Cicciolina on loistava UMK-kappale: "Kun löytyy valuuttaa paidan alta" *Iltalehti*.  27.1.2020. Viitattu 28.1.2020.
6. 1 2  Vanha-Majamaa, Anton: Erika Vikmanin Cicciolina on UMK-historian isoimpia hittejä, mutta Euroviisuihin sillä ei ole asiaa *Yle*.  3.2.2020. Viitattu 9.2.2020.
7. ↑  Juuti, Mikko & Ruohisto, Wilma: Erika Vikmanin viisukappale pornotähdestä vuoti julki venäläissivustolle – nyt Yle paljastaa, kuinka kiusallinen moka tapahtui *Ilta-Sanomat*.  24.1.2020. Viitattu 28.1.2020.
8. ↑  Leinonen, Pauliina: Erika Vikmanin Cicciolinasta tuli ilmiö yli Suomen rajojen – videota katsottu netistä jo yli miljoona kertaa *Ilta-Sanomat*.  4.3.2020. Viitattu 30.1.2020.
9. 1 2  Alhonen, Antero: Erika Vikmanin UMK-kisakappale nousi ylivoimaiseen johtoon *Seiska*.  29.1.2020. Viitattu 30.1.2020.
10. ↑  Tani, Iida: Kuin 80-luvun Barbie! Erika Vikman sipsutteli punaiselle matolle 20-sentin koroissa – sai Cicciolina-kappaleesta raiskausuhkauksia *Ilta-Sanomat*.  8.2.2020. Viitattu 1.9.2021.
11. 1 2  Hopi, Anna: Erika Vikmanin tie syömishäiriöisestä teinistä Suomen Madonnaksi: "Haluan herättää huomiota" *Ilta-Sanomat*.  23.8.2020. Viitattu 1.9.2021.
12. ↑  Heikkilä, Annukka: Erika Vikman on upea näky uimapuvussa: "Musta on tullut avantomummo" *Stara*.  27.4.2021. Viitattu 1.9.2021.
13. ↑  Määttänen, Juuso: Junttidiskon kuningattareksi itsensä kruunannut Erika Vikman uran kääntöpuolesta: "Koen olevani välillä tosi yksinäinen" *Helsingin Sanomat*.  31.8.2020. Viitattu 1.9.2021.
14. 1 2 3  Erika Vikman Cicciolina *Ifpi.fi*. Musiikkituottajat – Ifpi ry. Viitattu 1.9.2021.
15. ↑  Cicciot, nallet ja nunnat kiittää miljoonasti! *Facebook*.  18.2.2020. Erika Vikman Official. Viitattu 22.2.2020.
16. 1 2  Koskela, Alina: Tiukassa lateksipuvussa esiintynyt Erika Vikman sai viisufanit riehaantumaan somessa: "Viisuihin ei tarvitse lähteä mielistelemään" *Ilta-Sanomat*.  7.3.2020. Viitattu 2.11.2021.
17. ↑  Haili, Aino: Erika Vikman teki suunnitellun täyskäännöksen tyylissään vuosi sitten – kummastelee sitä, miksi naisen avoin seksuaalisuus on yhä joillekin skandaali *MTV3*.  20.3.2021. Viitattu 1.9.2021.
18. ↑  Koste, Henna: Erika Vikman paljastaa suosikkisanoituksensa debyyttilevyltään: "Siinä on tärkeä pohdinta" *Voice.fi*.  26.8.2021. Viitattu 1.9.2021.
19. ↑  Ruohisto, Wilma & Tani, Iida: Onko tässä euroviisu­karsintojen erikoisin esitys? Lateksi­pukuinen Erika Vikman kiehnää karhu­asuisten tanssijoiden kanssa liekkimeressä *Ilta-Sanomat*.  7.3.2020. Viitattu 8.3.2020.
20. ↑  Suomen euroviisuedustaja on Aksel Kankaanranta kappaleellaan Looking Back! *Yle*.  7.3.2020. Viitattu 8.3.2020.
21. ↑  Manninen, Tuomas & Tani, Iida: Euroviisut perutaan *Ilta-Sanomat*.  18.3.2020. Viitattu 19.3.2020.

Aiheesta muualla
----------------

* YouTube: Kappaleen video
* YouTube: Live-esitys UMK:ssa
* Yle Areena: Erika Vikman — biisin tarina